Vermiste vrou (71) se liggaam uit see gehaalArgieffoto Die liggaam van ŉ 71-jarige vrou van Shelly Beach in KwaZulu-Natal is Woensdagoggend deur bemanningslede van die Nasionale Seereddingsinstituut (NSRI) uit die see gehaal. Jeremiah Jackson, NSRI-stasiebevelvoerder in dié kusdorp, sê die vrou se familie het die NSRI glo vroeër Woensdagoggend genader nadat sy nie teruggekeer het huis toe ná sy langs die see gaan stap het nie. Verskeie ondersoekspanne, onder andere lewensredders en ŉ soek-en-reddingspan van die polisie, is ontbied om die Shelly Beach-gebied te fynkam. Volgens Jackson het ŉ NSRI-leerlinglid, wat vis gevang het in Umtentweni, ŉ liggaam sowat 70 m ver van die kuslyn and in die see sien dryf. Die man het glo in die water gespring en die liggaam na die strand gebring. Die liggaam is as dié van die vermiste vrou geïdentifiseer. Jackson sê paramedici wat na die toneel ontbied is voor die man uitgeswem het om die vrou se liggaam na die strand te bring, het die vrou op die toneel dood verklaar. Die polisie doen ŉ geregtelike doodsondersoek. Die NSRI het sy medelye met die familie van die oorledene betuig.